Id-Dipartiment tal-Istat Amerikan ppubblika l-40 edizzjoni tal-Country Reports on Human Rights; rapport li janalizza kemm qegħdin ikunu effettivi stati oħra fejn jidħlu setturi li huma meqjusin bħala fundamentali għal kull demokrazija, fosthom ir-rispett għad-drittijiet umani, il-governanza tajba u l-imparzjalità tal-ġudikatura. X'inhu l-iskop tar-rapport? Dan it-tip ta' rapporti bdew jitfasslu b'konsegwenza tal-approvazzjoni tal-Foreign Assistance Act tal-1961. Permezz tiegħu, is-Segretarju tal-Istat ingħata l-inkarigu li jgħaddi rapport dettaljat lill-Ispeaker tal-Kungress, kif ukoll il-Kumitat għall-Affarijiet Barranin tas-Senat li fih ikun hemm indikazzjoni ta' kemm il-pajjiżi oħra qegħdin jirrispettaw l-obbligi internazzjonali tagħhom fejn jidħol ir-rispett għad-drittijiet umani. B'hekk, il-membri tal-Kungress u s-Senat ikollhom stampa ċara ta' x'tip ta' stati jkunu qegħdin jiffaċċjaw meta tkun qiegħda tiġi kkunsidrata l-possibbiltà li tingħatalhom xi tip ta' assistenza. B'hekk l-Istati Uniti tkun aktar ċerta li mhix qiegħda taġevola gvernijiet li jmexxu b'mod li jmur kontra l-valuri fundamentali tad-demokrazija. "Ma rridux nimponu l-valuri tagħna" F'konferenza stampa li fiha ppreżenta dan ir-rapport, is-Segretarju tal-Istat Amerikan John Kerry ddeskriva din ir-riċerka bħala waħda mill-aktar pubblikazzjonijiet tad-Dipartiment tiegħu li tiġbed interess, kemm fuq livell nazzjonali, kif ukoll internazzjonali. Fid-diskors tiegħu, Kerry wera li huwa konxju tal-fatt li l-Istati Uniti għandha l-fama li timponi l-valuri tagħha fuq ħaddieħor. Fil-fatt, huwa ħass il-bżonn li jisħaq li l-konklużjonijiet li wieħed isib fir-rapport ma kinux skont "standard arbitrarju tal-Istati Uniti... [imma] standards universali għad-drittijiet umani li kienu adottati, aċċettati u maqbula minn ħafna min-nazzjonaijiet tad-dinja..." Għaldaqstant, huwa spjega li dan l-eżerċizzju mhuwiex isir biex l-Istati Uniti tindaħal fit-tmexxija ta' pajjiżi oħra, imma biex turi b'mod konkret li hija kommessa li tipproteġi u tippromovi dawn l-valuri universali. Huwa esprima wkoll il-fehma li, fejn jidħlu d-drittijiet umani, kull gvern, inkluż tal-Istati Uniti, għandu fejn itejjeb il-prestazzjoni tiegħu. Is-Segretarju tal-Istat Amerikan spjega li r-rispett għad-drittijiet umani mhuwiex biss obligu morali, imma anke opportunità biex jisfrutta l-potenzjali u l-enerġija sħiħa tal-popolazzjoni bl-għan li tinbena soċjetà prosperuża. "Din mhix teorija, imma fatt ippruvat kuljum f'diversi pajjiżi madwar id-dinja. Pajjiżi li jxekklu l-libertà għandhom ċans iżgħar li jkollhom ekonomiji innovattivi, diversifikati u b'livell ta' tkabbir tajjeb," tenna Kerry. Huwa sostna wkoll li l-gvernijiet li ma jħallux liċ-ċittadini jeżerċitaw id-drittijiet fundamantali tagħhom mhux biss inaqqsulhom l-fiduċja fl-istituzzjonijiet, imma jistgħu jiftħu l-bieb għal oppożizzjoni estremisita u vjolenti. Għad hemm xi jsir Is-Segretarju tal-Istat Amerikan sostna li dawn il-kwistjonijiet huma ċentrali fir-relazzjonijiet diplomatiċi li pajjiżu jkollu ma' nazzjonijiet oħrajn. Hawnhekk, huwa semma diversi eżempji, fosthom tal-Eġittu fejn l-Istati Uniti qiegħda tenfasizza dwar il-bżonn li ssir distinzjoni bejn manifestazzjonijiet vjolenti u paċifiċi, kif ukoll ta' Kuba fejn il-President Amerikan Barack Obama personalment talab għal aktar pluralità politika u aċċess liberu għall-internet għall-poplu Kuban. Xi wħud minn dawn l-isforzi taw il-frott, tenna Kerry, però, dan mhux dejjem kien il-każ. Fost il-pajjiżi li għad għandhom x'jagħmlu mhux ħażin f'dan ir-rigward huwa semma lit-Tuneżija, in-Niġerja, Sri Lanka u Burma. Madankollu, huwa ħeġġeġ lil dawn il-pajjiżi biex juru l-kuraġġ u jagħmlu l-bidliet li hemm bżonn f'dan ir-rigward għax il-benefiċċji fit-tul huma kbar.